b'\n_START_ARTICLE_\nBlindd\xc3\xb8ra\n_START_PARAGRAPH_\nBlindd\xc3\xb8ra er en novellesamling av den norske forfatteren Hans Herbj\xc3\xb8rnsrud, utgitt i 1997._NEWLINE_Samlingen inneholder tre noveller: Tittelnovellen Blindd\xc3\xb8ra forteller om m\xc3\xb8rke familiehemmeligheter skjult bak en l\xc3\xa5st d\xc3\xb8r p\xc3\xa5 en slektsg\xc3\xa5rd i Telemark. Avtrykk er p\xc3\xa5 ett plan en novelle om skilsmisse og nye forhold, og p\xc3\xa5 en annet plan en historie om g\xc3\xa5rdens/bygdas tyngde sett i kontrast til elskerinnens hus utformet i glass. Kai Sandemo er skrevet i brevform, og er i intertekstuell dialog med Aksel Sandemoses forfatterskap._NEWLINE_Litteraturkritikeren Ivar Bakke skriver i Dag og Tid at \xc2\xabTematisk er det egentlig ikke s\xc3\xa5 originalt det Herbj\xc3\xb8rnsrud har drevet med. Han har beskrevet undergangskrefter, mennesker som ikke er herrer i eget hus, som blir overrumplet og overmannet av pasjoner de ikke forst\xc3\xa5r eller mestrer. Som kretser rundt forbrytelse og galskap. Jeg fors\xc3\xb8ker \xc3\xa5 se hvor dette forfatterskapet skiller lag med den ustyrtelige mengde av sm\xc3\xa5 sammenbruddsromaner; alle de "passe gale" romanfigurene som egentlig er s\xc3\xa5nn som oss. N\xc3\xa5r historien n\xc3\xa5r sin slutt har vi muligens blitt litt dypere, vi vet enda litt mer om oss selv og vi synes vi kjenner forfatterens personer. Men det er ikke noe terapeutisk forklarende ved Herbj\xc3\xb8rnsruds noveller, de g\xc3\xa5r ikke opp. Det er en vill intensitet der, en g\xc3\xa5tefull uhygge som varer ved.\xc2\xbb_NEWLINE_Boken fikk Kritikerprisen, ble nominert til Brageprisen og Nordisk r\xc3\xa5ds litteraturpris og ble i en Dagbladet-serie sommeren 2006 k\xc3\xa5ret til en av de 25 beste romanene og novellesamlingene fra de siste 25 \xc3\xa5r.'